Dominique Richard Anakin Secuianu-Ambiție, pasiune și sacrificiu

Sunt 10 ani și jumătate de când tânărul sportiv urmează pasiunea tatălui (de la 4 ani) și în care excelează în același sport precum acesta, adică hochei pe gheață. Având un parcurs frumos, dar totodată foarte solicitant, Anakin a avut parte de îndrumarea tatălui care este antrenor. De-a lungul timpului a avut multe goluri decisive date, nenumărate medalii și trofee câștigate împreună cu echipele la care a activat.

Deși antrenamentele erau zilnice, acesta a reușit să îmbine rezultatele sportive cu rezultatele școlare fiind elev premiant cu bursă, cu o conduită exemplară, materia lui preferată fiind istoria. Încă de mic copil, Anakin nu a fost adeptul jocurilor on-line sau al rețelelor de socializare, el preferând să-și petreacă timpul în aer liber, făcând diverse activități recreative cu familia și prietenii, cum ar fi să practice ciclismul, participând la diverse competiții (ex: Bike Works , Măcin Mountain Fun), unde anual a câștigat locul 1 sau 2. Deși sportul face parte din viața lui, marea lui pasiune și vocație este armata. Fiind elev în clasa a VIII-a la școala Ștefan cel Mare din Galați, Anakin ne povestește că dorește să urmeze cursurile Liceului Militar Breaza.

Încă de la o vârstă fragedă, progresiv a dezvoltat un interes pentru tot ceea ce ține de apărare, investigații, aparate de zbor, arme, cunoscând detalii tehnice minuțioase pentru cele menționate. Anual, începând cu vârsta de 6 ani a participat activ la toate evenimentele sociale ale orașului (Parada Militară 1 decembrie, Ziua Eroilor, Ziua Armatei Române, Ziua Marinei) fiind împreună cu marii oficiali ai orașului. Anakin s-a prezentat cu ținute tematice, pe care le colecționează și la păstrează atent încă de mic și la care ține foarte mult. Părinții sunt cei care îl susțin și îl încurajează pentru a-și putea îndeplini visul de a activa în Armata Română și de a combina această pasiune cu sportul lui de suflet, hocheiul, nedorind să renunțe la acesta.

“Ne mândrim enorm cu rezultatele fiului nostru”, ne declară părinții. Fiind întrebat care îi sunt planurile pentru viitor, Anakin ne declară că țoață atenția lui este acum îndreptată către școală, urmând a susține examenele de aptitudine și testele pentru admiterea la liceul militar, dar și examenul de evaluare națională după care va trebui să găsească o soluție pentru a îmbina școala cu hocheiul. Îi dorim mult succes lui Anakin la admitere, precum și la toate competițiile și turneele la care va participa de acum înainte. Totodată, suntem mândri că un tânăr ca el, ambițios, serios și perseverent are dorința de a rămâne în țară și de a ne reprezenta pe noi toți cu mândrie și onoare.

Gabriela Magori

Contents